"Nadam se da ćemo nakon današnjih razgovora biti korak bliže potencijalnim novim ulaganjima iz Australije u Hrvatsku te iz Hrvatske u Australiju", rekla je Kolinda Grabar-Kitarović novinarima nakon susreta s Malcolmom Turnbullom u Canberri.

Hrvatska je Australiju upoznala s više od 150 projekata spremnih za investitore, uključujući i teminal za ukapljeni plin (LNG) na otoku Krku, imajući u vidu rastući australski udio u svjetskom izvozu LNG-a, priopćio je u srijedu ured hrvatske predsjednice.

Popis projekata je australskom premijeru Malcolmu Turnbullu predala hrvatska predsjednica Kolinda Grabar-Kitarović koja boravi u višednevnom posjetu Australiji.

"Nadam se da ćemo nakon današnjih razgovora biti korak bliže potencijalnim novim ulaganjima iz Australije u Hrvatsku te iz Hrvatske u Australiju", rekla je Grabar-Kitarović novinarima nakon susreta s Turnbullom u Canberri.

Dvoje dužnosnika razgovaralo je i o suradnji u brodogradnji, povezivanju luka i turizmu te o sklapanju ugovora o izbjegavanju dvostrukog oporezivanja.

"Veselimo se daljnjim razgovorima o tome kako možemo diljem svijeta promicati naše zajedničke vrijednosti i promicati daljnja ulaganja između Australije i Hrvatske", rekao je Turnbull.

Kako prenosi australski Sky News, Australija se nada da će ojačati trgovinske veze s Hrvatskom i dobiti podršku uoči pregovora o sporazumu o slobodnoj trgovini s Europskom unijom koji bi trebali biti pokrenuti kasnije ove godine.

Hrvatska predsjednica poduprla je sklapanje tog sporazuma i naglasila da će se Hrvatska nastaviti zauzimati za jačanje odnosa Australije i EU-a. "U Europskoj uniji i NATO-u imate bliskog prijatelja i saveznika", rekla je hrvatska predsjednica.

Tema razgovora bila je i brojna hrvatska zajednica u Australiji. "Došli ste kao hrvatska predsjednica u zemlju koja ima vrlo veliku hrvatsku zajednicu i koja vas je dočekala oduševljeno. Jasno nam je zbog čega", rekao je Turnbull, objavljeno je na stranicama njegova ureda.

Grabar-Kitarović je istaknula da je ponosna na Hrvate u Australiji koji su "ponosni Australci, a istodobno čuvaju i njeguju svoje hrvatsko nasljeđe i održavaju bliske veze s Hrvatskom".

Predsjednica se u glavnom australskom gradu susrela i sa Stephenom Parryjem, predsjednikom Senata, Tonyjem Smithom, predsjednikom Predstavničkog doma te Billom Shortenom, vođom oporbe.

Tijekom boravka u Canberri održala je i predavanje na Australskom institutu za međunarodne poslove o hrvatskoj vanjskoj politici.

Četvrti dan državnog posjeta Australiji završila je susretom s Hrvatima iz nekoliko hrvatskih klubova u Melbourneu i okolici.

Grabar-Kitarović nastavlja boravak u Australiji posjetom Melbourneu i Adelaideu gdje će se u četvrtak i petak sastati s pripadnicima hrvatske zajednice i najvišim dužnosnicima saveznih država Victorije i Južne Australije, a u subotu putuje u posjet Novom Zelandu. (Hina)